ગિરનાર દરવાજાથી તળેટી સુધી માનવમેદની મહાશિવરાત્રિના પર્વ નિમિત્તે ગિરનાર તળેટીમાં માનવ મેદનીની સંખ્યા પરાકાષ્ટાએ પહોંચી છે. ગિરનાર દરવાજાથી ભવનાથ મંદિર સુધી માનવ નદી વહી રહી હોય એમ લોકો જઇ રહ્યા છે. ગૌશાળાના દાનની અપીલ કરતા માઈક, ભજન, સંતવાણીના સુર સંભળાઈ રહ્યા છે. 5 દિવસથી ગિરનાર ક્ષેત્ર ભજન, ભોજનથી ગાજી અને ગુંજી રહ્યું છે. આજે અંતિમ દિવસે લોકો ધર્મપર્વનો લ્હાવો લઇ રહ્યા છે. ચુસ્ત પોલીસ બંદોબસ્ત, કલેકટર તંત્ર, મહાનગરપાલિકાએ ગોઠવેલી વ્યવસ્થાથી દર્શનાર્થીઓને તકલીફ ઓછી પડી રહી છે. રવાડીના રૂટ પર બન્ને તરફ વૃધ્ધો, બાળકો સૌ બેસી ગયા છે. ભજન કરતાલના તાલે ચાલી રહ્યા છે. અન્નક્ષેત્રોમાં ભોજન, ફરાળની ધૂમ મચી છે. લોકો આંખમાં રવાડી અને સાધુઓના દર્શનની પ્રતીક્ષા આંજીને બેઠા છે.